Author: Inštitút pre aproximáciu práva
Last saved by: agenda0
Company: agenda

Námestie slobody 1/29, 813 70 Bratislava 1Telefón: (02) 54430029, 54433016, Fax: (02) 54413909
ÚRAD VLÁDY SLOVENSKEJ REPUBLIKYSekciaInštitút pre aproximáciu práva

Na rokovanie vlády SR
20. február 2002
K materiálu č. 1212/2002
K bodu č. 7.

     

S T A N O V I S K O

k návrhu zákona o cestovných náhradách    

I
Návrh nového zákona o cestovných náhradách  predkladá na rokovanie vlády SR minister práce, sociálnych vecí a rodiny SR. 
                                                                 II
Účelom predkladaného návrhu nového zákona o cestovných náhradách je úprava poskytovania cestovných náhrad pri pracovných cestách, pri dočasnom pridelení na výkon práce k inej právnickej osobe alebo fyzickej osobe, pri vzniku pracovného pomeru alebo obdobného pracovného vzťahu a pri výkone práce podľa pracovnej zmluvy v zahraničí taxatívne vypočítanému okruhu osôb.
                                                                 III
Všeobecná časť dôvodovej správy návrhu zákona obsahuje doložku zlučiteľnosti návrhu zákona s právom ES/EÚ podľa čl. 12 ods. 2 Legislatívnych pravidiel vlády SR (ďalej len „legislatívne pravidlá vlády“). Doložka zlučiteľnosti je vypracovaná v súlade s novým znením prílohy č. 1 legislatívnych pravidiel vlády.
                                                                 IV        
V práve ES/EÚ nie  je priama úprava problematiky návrhu zákona. Problematika návrhu zákona je ponechaná na vnútroštátnu úpravu. Problematika návrhu zákona je však spojená s uplatňovaním zásady rovnakého odmeňovania mužov a žien a rámcovo súvisí s Personálnym poriadkom úradníkov Európskych spoločenstiev.  
V primárnom práve je zásada rovnakého odmeňovania mužov a žien  upravená v priamo aplikovateľnom čl. 141 Zmluvy o založení Európskych spoločenstiev v jej amsterdamskom znení, ktorý zaväzuje členský štát zabezpečiť uplatňovanie princípu rovnakej odmeny mužov a žien za rovnakú prácu. Odmenou je obvyklá základná  alebo minimálna mzda alebo plat a všetky dávky, ktoré zamestnávateľ vypláca zamestnancom v pracovnom pomere. Treba mať pritom na zreteli, že Európsky súdny dvor klasifikuje uvedenú zásadu ako základné právo Spoločenstva. Množstvo rozhodnutí Európskeho súdneho dvora jasne poukazuje na to, že smernice zakotvujúce uvedenú zásadu zabezpečujú jednotlivcom práva, ktoré sú priamo vynútiteľné. Preto treba smerniciam, ktoré zakotvujú tieto zásady pripisovať mimoriadne veľký význam ako jednému zo základných prvkov vnútorného trhu.
V sekundárnom práve je zásada rovnakého odmeňovania mužov a žien premietnutá v smernici Rady 75/117/EHS o aproximácii zákonov členských štátov, ktoré sa týkajú aplikácie zásady rovnakej odmeny pre mužov a ženy. Zvláštne a mimoriadne opatrenia pre úradníkov Európskych spoločenstiev slúžiacich v tretej krajine upravuje nariadenie Rady 87/3019/EHS.
                                                                 V
 Problematika návrhu zákona je na základe uvedeného prioritou aproximácie práva podľa čl. 70 Európskej dohody o pridružení v oblasti ochrany pracovníkov na pracovisku, prílohy tzv. Bielej knihy, 4. kapitola – Sociálne záležitosti, I. časť – Rovnosť príležitostí pre mužov a ženy a IV. časť – Pracovné zákonodarstvo a pracovné podmienky, Partnerstva pre vstup, NPAA na rok 2001  a screeningu – 13. kapitola. Návrh  novely zákona o cestovných náhradách bol úlohou zahrnutou do Plánu legislatívnych úloh vlády SR na rok 2001. Predkladateľ sa však z dôvodu veľkého rozsahu navrhovaných zmien a doplnení, ktorých zaradenie si vyžiadala potreba praxe, ako aj celospoločenská potreba sa rozhodol predložiť návrh nového zákona o cestovných náhradách.

                                                                 VI
V negociačnej pozícii ku kapitole 13 – Sociálna politika a zamestnanosť SR prevzala záväzok dosiahnuť úplnú kompatibilitu s acquis v oblasti pracovného práva a v oblasti rovnakého zaobchádzania pre mužov  a ženy do konca roku 2002 a záväzok pripravenosti SR na  jeho implementáciu v plnom rozsahu k referenčnému dátumu vstupu do EÚ 1. januára 2004.

                                                                 VII    
Pripomienku sekcie Inštitút pre aproximáciu práva ÚV SR vypracovať doložku zlučiteľnosti podľa zmien a doplnení legislatívnych pravidiel vlády schválených uznesením vlády z 28. novembra 2001 č. 1130, akceptoval predkladateľ vypracovaním novej doložky zlučiteľnosti vychádzajúc z metodických usmernení nášho stanoviska. 
                                                              VIII
Sekcia Inštitút pre aproximáciu práva ÚV SR súhlasí s konštatovaním predkladateľa, ktoré vyjadril v bode (5) doložky zlučiteľnosti o úplnej zhode návrhu zákona s právom ES/EÚ. Sekcia Inštitút pre aproximáciu práva ÚV SR odporúča prerokovanie návrhu zákona vo vláde SR. 

Bratislava | 15.02.2002
Vypracoval: | Mgr. Lenka Hmírová
Tel.: | 57295607

JUDr. Mária Krošlákovágenerálna riaditeľka